घर के बाहर पेशाब कर रहा था शख्स, मना किया तो पत्थर से मारकर कर दी हत्या  
पेशाब करने से किया मना
तो पत्थर से कर डाला हत्या
जानें क्या है पूरा मामला
दिल्ली के लोगों को छोटी-छोटी बातों को लेकर ऐसा गुस्सा आता है कि लोग हत्या से भी गुरेज नहीं करते है. ऐसा ही सनसनीखेज़ वारदात गोविंदपुरी के नेहरू कैम्प में हुई जहां सोमवार शाम कुछ लोगों ने 28 साल के लीलू नाम के युवक पर पत्थरों से हमला कर उसे मौत के घाट उतार दिया. दरअसल, अधिक गर्मी होने के चलते एक परिवार घर से बाहर निकल कर पास ही खुली सड़क पर जा बैठा, और उस परिवार के सामने एक व्यक्त्ति टॉयलेट करने लगा और उसको मना करने पर कुछ युवकों ने बाहर बैठे परिवार के सदस्य 28 साल के युवक की पत्थर मारकर हत्या कर दी. मृतक इलाके का घोषित बदमाश था और उस पर 17 केस दर्ज थे. 
साउथ ईस्ट दिल्ली के गोविंदपुरी इलाके में लाइट जाने के बाद लीलू और उसकी पत्नी घर के बाहर बैठे थे, उसी दौरान एक शख्स वहां टॉयलेट करने लगा जब नीलू ने उसको वहां टॉयलेट करने से मना किया तो उसको ये बात नागवार गुजरी और उसके बाद 2 लड़कों और उन के मां-बाप ने आकर नीलू के साथ मारपीट शुरू कर दी. इसी दौरान एक शख्स ने बड़ा सा पत्थर नीलू के सिर और पेट मे मारा जिसकी वजह से नीलू मौके पर ही बेहोश हो गया. आनन-फ़ानन में नीलू को एम्स ट्रामा ले जाया गया, लेकिन डॉक्टरों ने उसे मृत घोषित कर दिया.
पुलिस के मुताबिक मृतक लीलू इलाके का घोषित अपराधी था. उस पर 17 केस दर्ज थे, उसके 4 बच्चे है और वो घर में कमाने वाला इकलौता था. नीलू की मौत के बाद घरवालों का रो-रोकर बुरा हाल है. फिलहाल पुलिस इस मामले को पुरानी रंजिश से भी जोड़कर देख रही है और पूरे मामले की जांच में जुटी हुई है. हालांकि इस मामले में पुलिस ने कुछ लोगों को हिरासत में भी लिया है, लेकिन इस तरह की घटना बड़ी हैरान करती है जब लोग छोटी-छोटी बातों को लेकर मरने मारने पर उतारू हो जाते है.